Jönsson: - Vi er ikke dårlige, men ujevne
Etter en tam første omgang, slo Tromsø sterkt tilbake i andre omgang, og fikk til slutt med seg ett poeng fra hjemmeoppgjøret mot Rosenborg. - Vi gjør en bra 1. omgang, men det er for ujevnt i 90 minutter. Vi er ikke dårlige, men ujevne, sier Jan Jönsson til VG Nett. To gode RBK-sjanser etter at Daniel Fredheim Holm hadde gjort 0-1 etter ti minutter ville punktert kampen mener RBK-treneren. RBK har nå spilte ni ganger uavgjort. De er åtte poeng opp til serieleder Strømsgodset. - De ligger godt an. Strømsgodset har gjort det bra. Skal vi ha noen sjanse må vi begynne å ta tre-poengere, sier Jönsson. Daniel Fredheim Holm spilte vegg med Dorsin og rundlurte Tromsøs midtforsvar da han ordnet 0-1. - Isolerts sett er ett poeng i Tromsø et godt resultat. Men ni kamper uavgjort er altfor mye, sier Daniel Fredheim Holm til VG Nett.Zdenek Ondrásek fikk æren av å avslutte et flott TIL-angrep. Magnus Andersen slo inn i 16-meteren mot Ole Martin Årst, veteranen hoppet over ballen, og Ondrasék satte ballen iskaldt i mål. Tromsøs toppscorer har nylig skrevet under for 3,5 år i den røde og hvite drakten. I kveld sørget han for ett poeng. - Jeg har én tanke i hodet, og det er å score så mange mål at det bringer Tromsø oppover tabellen. Helst helt til topps, sier Ondrasek til VG Nett. Hjemmelaget kunne fort ha scoret på kampens første angrep, men i stedet var det RBK som fikk en drømmestart på kampen. Etter ti minutter inviterte Daniel Fredheim Holm vegg med Borek Dockal, RBK-spilleren var litt heldig som fikk ballen tilbake, men satte ballen sikkert i mål da han fikk sjansen.Tromsø dominerte hele andre omgang, og presset Rosenborg til de grader. Markus Henriksen kom til en brukbar mulighet for gjestene, men ellers var det Tromsø som kontrollerte. Thomas Drage var høyt og lavt, og sørget for at Tromsø jobbet seg til store muligheter. De kunne scoret både ett og to i løpet av de siste 45 minuttene. Men det endte med poengdeling mellom de to lagene og luken opp til serieleder Strømsgodset blir bare større og større for Rosenborg. PS! Tromsø henter spissen Aleksandar Prijovic fra sveitsiske FC Sion i sommervinduet. Han har tidligere vært aktuell for Molde.
(TIL-RBK 1-1) RBK hadde god kontroll i første omgang, men så slo «gutan» knallhardt tilbake. Dermed endte det med poengdeling i Tromsø.